b'\n_START_ARTICLE_\nOperon\n_START_PARAGRAPH_\nOperon je funkcionalno podro\xc4\x8dje DNK pri bakterijah, ki vklju\xc4\x8duje ve\xc4\x8d strukturnih genov, ki so hkrati regulirani. Strukturni geni dolo\xc4\x8denega operona zapisujejo informacije za sintezo proteinov, ki so vklju\xc4\x8deni v isto metabolno pot. Poleg strukturnih genov vsebuje operon \xc5\xa1e vezavno mesto za represor (to podro\xc4\x8dje se imenuje operator), vezavno mesto za aktivator ter promotorsko regijo, na kateri se nahaja iniciacijsko mesto za vezavo RNK-polimeraze in ustreznih regulatornih molekul. Koncept operona sta prvi\xc4\x8d opisala Fran\xc3\xa7ois Jacob in Jacques Monod leta 1961. Preu\xc4\x8devala sta laktozni operon pri bakteriji E. coli ter za delo na tem podro\xc4\x8dju leta 1965 prejela Nobelovo nagrado za medicino._NEWLINE_Operon vsebuje enega ali ve\xc4\x8d strukturnih genov, ki se v procesu prepisovanja prepi\xc5\xa1e v eno policistronsko mRNK: ena molekula sporo\xc4\x8dilne RNK nosi informacijo za sintezo ve\xc4\x8d beljakovin. Navzgor od strukturnih genov le\xc5\xbei promotorska regija, kamor se ve\xc5\xbee RNK-polimeraza in s tem se za\xc4\x8dne proces prepisovanja. V bli\xc5\xbeini promotorske regije sta vezi\xc5\xa1\xc4\x8di za aktivatorje in represorje. Aktivatorji so signalne molekule, ki ob vezavi na vezi\xc5\xa1\xc4\x8de pospe\xc5\xa1ijo prepisovanje, vezava represorja na operator pa prepisovanje zavre ali blokira.'